Urmareste Modifică dimensiunea fontului: Play

Bucureşti, 25 nov /Agerpres/ - Pachetul de modificare a legilor Justiţiei trebuie retras complet din Parlament, a scris sâmbătă seara, pe Facebook, fostul premier Dacian Cioloş, subliniind că, "fără o abordare deschisă, participativă, prin care să se demonstreze că orice eventuale modificări sunt făcute numai în interesul ameliorării actului de justiţie şi nu pentru a servi interese personale ale unor politicieni aflaţi temporar la putere, orice astfel de iniţiativă nu poate stârni decât suspiciune".



"Există o legitimitate dată de vot, de buna funcţionare a instituţiilor într-un stat de drept. Există o legitimitate care izvorăşte din încrederea oamenilor, care se bazează pe onestitatea cu care un om politic se raportează la o decizie. Promisiunile mincinoase, atacul la principiile fundamentale ale unui stat democratic - cum este independenţa justiţiei anulează această legitimitate. Lipsa încrederii nu poate fi compensată de nicio funcţie. În momentul în care au început să se atingă de legile justiţiei, liderii coaliţiei de guvernare PSD - ALDE au pierdut această legitimitate. Au pierdut încrederea a sute de mii de români, dintr-un motiv simplu: au interese directe în modul în care justiţia îşi face treaba, sunt vizaţi direct în dosare aflate în diferite etape în justiţie. Şi ei, şi colegii lor de partid s-au făcut că nu văd acest enorm conflict de interese. Cum să ai încredere în lupi să facă legile la stână? De aceea, indiferent ce tactică ar adopta în dezbaterile şi votarea modificărilor propuse la legile justiţiei, liderii actuali ai majorităţii parlamentare nu mai pot avea încrederea noastră. Cu siguranţă, încrederea mea au pierdut-o de mult", a scris fostul prim-ministru.



El anunţă că duminică seara va fi în stradă la proteste.



"Pachetul de modificare a legilor justiţiei trebuie retras complet din Parlament. Orice modificare ar trebui dezbătută cu experţi din sistemul judiciar, cu experţi independenţi şi apoi consultată Comisia de la Veneţia. Fără o abordare deschisă, participativă, prin care să se demonstreze că orice eventuale modificări sunt făcute numai în interesul ameliorării actului de justiţie şi nu pentru a servi interese personale ale unor politicieni aflaţi temporar la putere, orice astfel de iniţiativă nu poate stârni decât suspiciune. Din toate aceste motive, duminică seară voi fi în stradă, împreună cu voi", a precizat Dacian Cioloş. AGERPRES/(AS - editor: Andreea Rotaru)